Javaslat A TANÁCS IRÁNYELVE a 98/8/EK európai parlamenti és tanácsi irányelv I. és I.A. mellékletének a porított csöves kukorica hatóanyagként való felvétele céljából történő módosításáról /* COM/2013/046 final - 2013/0026 (NLE) */





INDOKOLÁS A biocid termékek forgalomba hozataláról szóló, 1998. február 16-i 98/8/EK európai parlamenti és tanácsi irányelvnek[1] megfelelően a 2000. május 14-én már forgalomban lévő biocid termékekben használt valamennyi hatóanyag (létező hatóanyagok) felülvizsgálatára vonatkozóan munkaprogramot kell végrehajtani. Az említett munkaprogram keretében a porított csöves kukoricát létező hatóanyagként azonosították és értékelték. A 98/8/EK irányelv 16. cikke (2) bekezdésének második albekezdése alapján egy létező hatóanyagnak az irányelv I. mellékletébe való felvételéről ugyanezen irányelv 28. cikkének (4) bekezdésében említett, ellenőrzéssel történő szabályozási bizottsági eljárással lehet dönteni. A Bizottság a porított csöves kukorica értékelését azzal a következtetéssel zárta, hogy a hatóanyagot az irányelv V. mellékletében meghatározott 14. terméktípusban – rágcsálóirtó szerekben – való felhasználás tekintetében bizonyos feltételek mellett fel lehet venni az I. és I.A. mellékletbe. A Bizottság ennek megfelelően irányelvre vonatkozó tervezetet terjesztett szavazásra a 98/8/EK irányelv 28. cikkének (1) bekezdése alapján létrehozott bizottság elé. A tervezetről a bizottság 2012. szeptember 21-i ülésén nem nyilvánított kedvező véleményt. Néhány tagállamnak ugyanis fenntartásai voltak a hatóanyag hatékonysági szintjével kapcsolatban. A Bizottság szerint a benyújtott információk azonban egy bizonyos hatékonysági szint igazolásához elegendőek, tehát indokolt a hatóanyagnak az irányelv I. és I.A. mellékletébe való felvétele, különösen mivel a termék engedélyeztetése során további hatékonysági adatokat is be kell majd nyújtani. Ezért az 1999/468/EK határozat 5a. cikkében előírt eljárásnak megfelelően a Bizottság a tanácsi irányelv elfogadására vonatkozó mellékelt tervezetet ezúton megküldi a Tanácsnak, illetve továbbítja az Európai Parlamentnek. 2013/0026 (NLE) Javaslat A TANÁCS IRÁNYELVE a 98/8/EK európai parlamenti és tanácsi irányelv I. és I.A. mellékletének a porított csöves kukorica hatóanyagként való felvétele céljából történő módosításáról (EGT-vonatkozású szöveg) AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel a biocid termékek forgalomba hozataláról szóló, 1998. február 16-i 98/8/EK európai parlamenti és tanácsi irányelvre[2] és különösen annak 16. cikke (2) bekezdésének második albekezdésére, mivel: (1) A biocid termékek forgalomba hozataláról szóló 98/8/EK európai parlamenti és tanácsi irányelv 16. cikkének (2) bekezdésében említett 10 éves munkaprogram második szakaszáról szóló, 2007. december 4-i 1451/2007/EK bizottsági rendelet[3] megállapítja azon hatóanyagok jegyzékét, amelyeket a 98/8/EK irányelv I., I.A., illetve I.B. mellékletébe való felvétel lehetősége szempontjából meg kell vizsgálni. A porított csöves kukorica szerepel ebben a jegyzékben. (2) Az 1451/2007/EK rendelet értelmében megtörtént a porított csöves kukorica értékelése a 98/8/EK irányelv 11. cikkének (2) bekezdésével összhangban az irányelv V. mellékletében meghatározott 14. terméktípusban, azaz a rágcsálóirtó szerekben történő felhasználás tekintetében. (3) A tárgyban Görögországot jelölték ki referens tagállamnak, az pedig az 1451/2007/EK rendelet 14. cikke (4) és (6) bekezdésének megfelelően 2009. október 22-én benyújtotta a Bizottságnak az illetékes hatóság jelentését és egy kapcsolódó ajánlást. (4) A tagállamok és a Bizottság a kérelmező bevonásával megvizsgálták az illetékes hatóság jelentését. Az 1451/2007/EK rendelet 15. cikkének (4) bekezdése alapján a Biocid Termékek Állandó Bizottsága 2012. szeptember 21-én értékelő jelentésben foglalta össze a vizsgálat eredményeit. (5) Az értékelő jelentés megállapítja, hogy a porított csöves kukoricát tartalmazó, rágcsálóirtó szerként felhasznált biocid termékek várhatóan eleget tesznek a 98/8/EK irányelv 5. cikkében megfogalmazott követelményeknek, ezért azt javasolja, hogy a porított csöves kukoricát a 14. terméktípusban történő felhasználás tekintetében vegyék fel az említett irányelv I. mellékletébe. Helyénvaló ezt az ajánlást követni. (6) Az értékelő jelentés azt is megállapítja, hogy a rágcsálóirtó szerként felhasznált, porított csöves kukoricát tartalmazó biocid termékek – különösen az értékelő jelentésben megvizsgált és részletesen elemzett felhasználás, nevezetesen a labdacs (pellet) formájában, száraz helyen való felhasználás tekintetében – várhatóan csupán alacsony kockázatot jelentenek az emberekre, a nem célzott állatokra és a környezetre. A jelentés ezért az említett felhasználás tekintetében javasolja a porított csöves kukorica felvételét a 98/8/EK irányelv I.A. mellékletébe. Helyénvaló ezt az ajánlást követni. (7) A jelenlegi gyakorlatnak megfelelően és a 98/8/EK irányelv 10. cikkének (1) bekezdésével összhangban indokolt a jegyzékbe való felvételt tíz évre korlátozni. (8) Az összes lehetséges felhasználási mód és expozíciós körülmény értékelésére azonban nem került sor uniós szinten. Ezért indokolt a tagállamok számára előírni, hogy értékeljék azokat a felhasználási módokat és expozíciós körülményeket, valamint a környezeti elemeket és népességcsoportokat érintő azon kockázatokat, amelyek nem szerepeltek reprezentatív módon az uniós szintű kockázatértékelésben, továbbá biztosítsák a termék engedélyezése során a megfelelő intézkedések végrehajtását, illetve megfelelő feltételek előírását a megállapított kockázatok elfogadható szintre való csökkentése érdekében. (9) Az ezen irányelv alapján elfogadott előírásokat valamennyi tagállamban egyidejűleg kell alkalmazni, mivel így biztosítható a porított csöves kukorica hatóanyagot tartalmazó, 14. terméktípusba tartozó biocid termékekkel kapcsolatos egyenlő bánásmód az uniós piacon, és általában véve így segíthető elő a biocid termékek piacának megfelelő működése is. (10) Egy adott hatóanyagnak a 98/8/EK irányelv I. és I.A. mellékletébe való felvételét megelőzően elegendő időt kell hagyni arra, hogy a tagállamok és az érdekelt felek felkészülhessenek az új követelmények teljesítésére, amivel egyúttal az is biztosítható, hogy a dokumentációt benyújtó kérelmezők teljes mértékben kihasználhassák azt a tízéves adatvédelmi időszakot, amely a 98/8/EK irányelv 12. cikke (1) bekezdése c) pontjának ii. alpontja alapján a felvétel napjával veszi kezdetét. (11) A felvételt követően elegendő időt kell hagyni a tagállamoknak arra, hogy végrehajtsák a 98/8/EK irányelv 16. cikkének (3) bekezdésében foglalt rendelkezéseket. (12) A 98/8/EK irányelvet ezért ennek megfelelően módosítani kell. (13) A tagállamoknak és a Bizottságnak a magyarázó dokumentumokról szóló, 2011. szeptember 28-i együttes politikai nyilatkozatával[4] összhangban a tagállamok vállalták, hogy az átültető intézkedéseikről szóló értesítéshez indokolt esetben mellékelnek egy vagy több olyan dokumentumot, amely megmagyarázza az irányelv elemei és az azt átültető nemzeti jogi eszközök megfelelő részei közötti kapcsolatot. (14) A 98/8/EK irányelv 28. cikkének (1) bekezdése alapján létrehozott bizottság nem nyilvánított véleményt az ebben az irányelvben előírt intézkedésekről, ezért a Bizottság az intézkedésekről javaslatot terjesztett a Tanács elé, és ezt a javaslatát továbbította az Európai Parlamentnek, ELFOGADTA EZT AZ IRÁNYELVET: 1. cikk A 98/8/EK irányelv I. és I.A. melléklete ezen irányelv mellékletének megfelelően módosul. 2. cikk (1) A tagállamok legkésőbb 2014. január 31-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét haladéktalanul megküldik a Bizottság számára. Ezeket a rendelkezéseket 2015. február 1-jétől alkalmazzák. Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg. (2) A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el. 3. cikk Ez az irányelv az Európai Unió Hivatalos Lapjában való kihirdetését követő napon lép hatályba. 4. cikk Ennek az irányelvnek a tagállamok a címzettjei. Kelt Brüsszelben, -án/-én. a Tanács részéről az elnök MELLÉKLET 1. A 98/8/EK irányelv I. melléklete a következő bejegyzéssel egészül ki: Sz. || Köz­hasz­nálatú név || IUPAC-név Azonosító számok || A hatóanyag minimális tisztasága a forgalomba hozott biocid termékben || A felvétel napja || A 16. cikk (3) bekezdésének való megfelelés határnapja (nem vonatkozik a több hatóanyagot is tartalmazó termékekre, amelyek esetében a 16. cikk (3) bekezdésének való megfelelés határnapja az egyes hatóanyagokra vonatkozó rendelkezésekben meghatározott határnapok közül a legkésőbbi) || A felvétel lejárta || Terméktípus || Különös rendelkezések (*) „(**) [OPOCE: please insert substance number] || Porított csöves kukorica || Nincs || 1 000 g/kg || 2015. február 1. || 2017. január 31. || 2025. január 31. || 14. || A termékengedélyezés iránti kérelemnek az 5. cikkel és a VI. melléklettel összhangban történő elbírálása során – amennyiben ez az adott termék esetében releváns – a tagállamok elvégzik azon felhasználási vagy expozíciós körülmények, valamint a környezeti elemeket és népességcsoportokat érintő azon kockázatok értékelését, amelyek nem szerepeltek reprezentatív módon az uniós szintű kockázatértékelésben.” (*) A VI. mellékletben előírt közös elvek alkalmazásához az értékelő jelentések tartalma és következtetései a Bizottság internetes honlapján olvashatók: http://ec.europa.eu/comm/environment/biocides/index.htm. 2. A 98/8/EK irányelv I.A. melléklete a következő bejegyzéssel egészül ki: Sz. || Köz­hasz­nálatú név || IUPAC-név Azonosító számok || A hatóanyag minimális tisztasága a forgalomba hozott biocid termékben || A felvétel napja || A 16. cikk (3) bekezdésének való megfelelés határnapja (nem vonatkozik a több hatóanyagot is tartalmazó termékekre, amelyek esetében a 16. cikk (3) bekezdésének való megfelelés határnapja az egyes hatóanyagokra vonatkozó rendelkezésekben meghatározott határnapok közül a legkésőbbi) || A felvétel lejárta || Terméktípus || Különös rendelkezések (*) „(**) [OPOCE: please insert substance number] || Porított csöves kukorica || Nincs || 1 000 g/kg || 2015. február 1. || 2017. január 31. || 2025. január 31. || 14. || A tagállamok gondoskodnak arról, hogy a nyilvántartásba vétel a következő feltételeknek megfelelően történjen: – Kizárólag labdacs (pellet) formájában, száraz helyen való felhasználásra.” (*) A VI. mellékletben előírt közös elvek alkalmazásához az értékelő jelentések tartalma és következtetései a Bizottság internetes honlapján olvashatók: http://ec.europa.eu/comm/environment/biocides/index.htm. [1] HL L 123., 1998.4.24., 1. o. [2] HL L 123., 1998.4.24., 1. o. [3] HL L 325., 2007.12.11., 3. o. [4] HL C 369., 2011.12.17., 14. o.